РЕПУБЛИКА БЪЛГАРИЯ
ЧЕТИРИДЕСЕТ И ПЪРВО НАРОДНО СЪБРАНИЕ
  _______________________________________________________________	                                       
										ПРОЕКТ!

ЗАКОН ЗА ИЗМЕНЕНИЕ И ДОПЪЛНЕНИЕ НА 
ЗАКОНА ЗА НОТАРИУСИТЕ И НОТАРИАЛНАТА ДЕЙНОСТ 

 (Обн., ДВ, бр. 104 от 1996 г., изм., бр. 117, 118 и 123 от 1997 г., бр. 24 от 27.02.1998 г.,   бр. 69 от 1999 г., бр. 18 от 2003 г., бр. 29 и 36 от 2004 г., бр. 19 и 43 от 2005 г., бр. 30, 39 и 41 от 2006 г., бр. 59 и 64 от 2007 г., бр. 50 и 69 от 2008 г., бр. 42, 47 и 82 от 2009 г.,  бр. 87 от 2010 г., бр. 32, 41 и 82 от 2011 г.)

§ 1. В чл. 34б се правят следните изменения и допълнения:
1. Създава нова ал.3 :
„(3) Двама нотариуси могат да заменят районите си на действие поради важни причини и съгласие между тях. В този случай те подават съвместно заявление по ал. 1.”
2. Досегашните ал. 3, 4 и 5 стават съответно ал. 4, 5 и 6.
3. Създава се ал. 7:
„(7)   При преместване по ал.3 всеки от нотариусите е длъжен да приеме служебния архив на другия нотариус.”
 
§ 2. В чл.55, ал. 1 думата „януари” се заменя с „февруари”.

        § 3. В чл.56, ал.2 изречение трето се изменя така: „ Един пълномощник може да представлява само един член на Камарата.”

§ 4. В чл. 75, ал. 1, т. 2 думите „от 100 до 1000” се заменят с „от 1000 до 5 000”.

    § 5.  В чл. 78, ал. 2 се изменя така:
„(2) Заседанията на дисциплинарния състав се провеждат при закрити врата.”

§ 6. В чл. 79 се правят следните изменения:
1. В ал. 1 думата „комисията” се заменя със „съставът”.
2. В ал. 4 думите „Дисциплинарната комисия” се заменят с „Дисциплинарният състав”.

Вносители:

М О Т И В И

Със законопроекта се цели усъвършенстване на правната уредба на организационното нотариално право, като се попълват съществуващи празноти в Закона за нотариусите и нотариалната дейност и се дава нормативно разрешение на възникнали практически проблеми в правоприлагането.
Основната част от предлаганите изменения са свързани с дейността на Върховния орган на Нотариалната камара – Общото събрание. С оглед съществуващи практически трудности относно провеждането на редовното Общо събрание през последните няколко години, свързани с неблагоприятни метеорологични условия в България се предлага датата на провеждане да бъде променена от последната събота и неделя на месец януари на последната събота и неделя на месец февруари. Предвижда се също така в Общото събрание един пълномощник да може да представлява само един член на Нотариалната камара, вместо досегашната възможност до трима други членове.
На следващо място се предлага увеличаване на минималния и максималния размер на дисциплинарното наказание „глоба”, което в момента е от 100 до 1000 лева. Наказанието е второто по тежест от четирите предвидени в закона,  като тези размери не са променяни от приемането му през 1996 г. Те не съответстват на допуснатите дисциплинарни нарушения, за които се налагат и не оказват никаква превантивна функция по отношение на извършването им, поради което се предвижда размерите да бъдат променени от 1000 до 5 000 лева.  
В чл. 78 и чл.79 се отстраняват допуснати редакционни неточности при измененията на Закона от 2003г./обн. ДВ бр. 18 от 2003г./
В § 1 от Законопроекта се урежда хипотезата, при която поради важни причини двама нотариуси желаят да заменят районите си на действие. Тази хипотеза е възникнала в практиката и при действащата уредба няма пречка със заповед на Министъра на правосъдието да бъде осъществено такова преместване. Необходимо е  обаче, с цел попълване  на съществуваща празнота в закона да се предвиди изрично, че двамата нотариуси подават съвместно заявление до Министъра на правосъдието, както и че при преместването всеки от тях задължително трябва да приеме служебния архив на другия нотариус. 

                                                  Вносители: